L-UE tirrifjuta d-deċiżjoni mill-awtoritajiet Russi li jinkludu l-Fond Ewropew għad-Demokrazija (EED) fuq il-lista tagħhom ta' "organizzazzjonijiet mhux mixtieqa". L-EED hija organizzazzjoni bbażata fuq il-valuri stabbilita mill-Unjoni Ewropea u l-Istati Membri tagħha, li tirrappreżenta t-twemmin u l-prinċipji li huma minquxin ukoll fil-Konvenzjoni Ewropea dwar id-Drittijiet tal-Bniedem u kondiviżi minn ħafna pajjiżi oħra madwar id-dinja. L-UE tħeġġeġ lill-awtoritajiet Russi rilevanti biex jikkunsidraw mill-ġdid il-leġislazzjoni tar-Russja dwar l-"organizzazzjonijiet mhux mixtieqa", u jneħħu l-Fond Ewropew għad-Demokrazija u organizzazzjonijiet ta' donazzjoni internazzjonali u barranin oħrajn li kellhom itemmu l-operazzjonijiet tagħhom immirati lejn it-tisħiħ tas-soċjetà ċivili fil-Federazzjoni Russa, mil-lista ta' "organizzazzjonijiet mhux mixtieqa". Il-leġislazzjoni Russa dwar l-"organizzazzjonijiet mhux mixtieqa" u "aġenti barranin" tikkontribwixxi għar-restrizzjoni tas-soċjetà ċivili, il-media indipendenti u d-drittijiet ta' oppożizzjoni politika u għandha impatt negattiv fuq il-ħidma tas-soċjetà ċivili fir-Russja. Inħeġġu lill-awtoritajiet tal-Federazzjoni Russa biex jirrevedu l-leġislazzjoni attwali sabiex tkun konformi mal-impenji tagħha stess skont il-liġi Ewropea u internazzjonali dwar id-drittijiet tal-bniedem, inkluż l-opinjonijiet rilevanti tal-Kummissjoni ta' Venezja Il-Pajjiżi Kandidati tar-Repubblika tal-Maċedonja ta' Fuq*, il-Montenegro* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. *Ir-Repubblika tal-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.